MFARISAYO 


MTOZA (WA AUNu ui 


...kwa mn ajikwezaye 


, atadhiliwa; maye ajinyenyekezaye 
atakwezwa, LUKA 18:14 
ja. 


Akawaambia mfano huu watu waliojiamini kuwa wao ni 
wenye haki, na kuwadharau wengine. Watu wawili 
walipanda kwenda hekaluni kusali; mmoja Farisayo, 

na mwingine mtoza ushuru. Yule Farisayo akasimama 
akaomba hivi moyoni mwake, Ee Mungu, nakushukuru 
kwa kuwa mimi si kama watu wengine, wanyang'anyi, 
wadhalimu, wazinzi, wala kama huyu mtoza ushuru. 
Mimi nafunga mara mbili kwa juma, natoa zaka ya kila 
kitu nilicho nacho. Lakini mtoza ushuru akasimama kwa 
mbali, wala hakuthubutu hata kuinua macho yake 
mbinguni, bali akijipiga-piga kifua akisema, Ee Mungu, 
niwie radhi mimi mwenye dhambi. Nawaambia, huyu 
alishuka nyumbani kwake amehesabiwa haki kuliko yule; 
kwa maana kila ajikwezaye atadhiliwa; naye 
ajinyenyekezaye atakwezwa. LUKA 18:9-14 


...hakisahau kilio cha wanyenyekevu. ZABURI 9:12 


BWANA ataikata midomo yote ya kujipendekeza, 
Na ulimi unenao maneno ya majivuno; ZABURI 12:3 


Heri mtu yule amfanyaye Bwana kuwa tumaini lake, 
asiyewaangalia wenye kiburi, wala hao wanaogeukia 
upande wa uongo. ZABURI 40:4 


Ingawa BWANA yuko juu, humtazama mnyenyekevu; 
ZABURI 138:6 


Kijapo kiburi ndipo ijapo aibu, bali hekima hukaa 
wanyenyekevu. MITHALI 11:2 


Bwana ataiharibu nyumba ya mwenye kiburi, 
Bali atauthibitisha mpaka wa mjane. MITHALI 15:25 


Kumcha Bwana ni maonyo ya hekima; na kabla ya 
heshima ni unyenyekevu. MITHALI 15:33 


Kila mwenye moyo wa kiburi ni chukizo kwa BWANA; 
MITHALI 16:5 


Kiburi hutangulia uharibifu, na roho ya majivuno 
hutangulia anguko. Afadhali kuwa na roho ya 
unyenyekevu pamoja na wanyenyekevu, 

kuliko kugawanya nyara pamoja na wenye kiburi. 
MITHALI 16:18-19 


Kabla ya uharibifu moyo wa mwanadamu hujivuna, 
na kabla ya heshima hutangulia unyenyekevu. 
MITHALI 18:12 


Kwa unyenyekevu na kumcha BWANA ni utajiri, 
na heshima, na uzima. MITHALI 22:4 


Kiburi cha mtu kitamshusha, lakini mwenye roho ya 
unyenyekevu atapewa heshima. MITHALI 29:23 


Mwovu kwa kiburi chake huwatesa maskini; Kwa maana 
mtu mwovu hujivunia haja ya moyo wake, naye humbariki 
mwenye pupa, ambaye Bwana anamchukia. Mwovu kwa 
kiburi cha uso wake hatamtafuta Mungu: Mungu hayuko 
katika mawazo yake yote. ZABURI 10:2-4 


Kwa maana ni nani anayekutofautisha na mwingine? 
nawe una nini hata hukupokea? sasa ikiwa umeipokea, 
kwa nini wajisifu kana kwamba hukuipokea? 

1 WAKORINTHO 4:7 


Bali hutujalia neema zaidi. Kwa hiyo husema, 
Mungu huwapinga wajikuzao, bali huwapa neema 
wanyenyekevu. YAKOBO 4:6 


Vivyo hivyo ninyi vijana, watiini wazee. Naam, ninyi nyote 
jivikeni unyenyekevu ninyi kwa ninyi, kwa maana Mungu 
huwapinga wenye kiburi, na huwapa neema 
wanyenyekevu. Basi nyenyekeeni chini ya mkono wa 
Mungu ulio hodari, ili awakweze kwa wakati wake; 

1 PETRO 5:5-6 


Maana kila kilichomo duniani, yaani, tamaa ya mwili, 
na tamaa ya macho, na kiburi cha uzima, havitokani 
na Baba, bali vyatokana na dunia. 1 YOHANA 2:16 


